
 14.2.2015
 BG
 Официален вестник на Европейския съюз
 L 39/13
 РЕГЛАМЕНТ ЗА ИЗПЪЛНЕНИЕ (ЕС) 2015/234 НА КОМИСИЯТА
 от 13 февруари 2015 година
 за изменение на Регламент (ЕИО) No 2454/93 по отношение на временния внос на превозни средства, предназначени да бъдат ползвани от физически лица, установени на митническата територия на Съюза
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
 като има предвид, че:
 (1)
 Съгласно Регламент (ЕИО) No 2454/93 на Комисията (2) съществува възможност превозни средства да бъдат временно внесени и ползвани от физически лица на митническата територия на Съюза при определени условия.
 (2)
 Неотдавна бяха разкрити случаи на злоупотреба с временния внос на превозни средства.
 (3)
 За да се изключи възможността за подобна злоупотреба е необходимо изменение на Регламент (ЕИО) No 2454/93.
 (4)
 С цел да се избегне натрупването на митнически задължения поради липса на информация относно новите разпоредби, на държавите членки и Комисията следва да се осигури необходимото време, за да информират обществеността относно новото правно положение.
 (5)
 Регламент (ЕИО) No 2454/93 следва да бъде съответно изменен.
 (6)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 В член 561 от Регламент (ЕИО) No 2454/93 параграф 2 се заменя със следното:
 „2. Пълно освобождаване от вносни митни сборове се отпуска при стопанска или лична употреба на превозните средства от физическо лице, установено на митническата територия на Съюза и работещо при собственика, наемателя или лизингополучателя на превозното средство, установен извън тази територия.
 Личната употреба на превозните средства е допустима за пътувания между работното място и местопребиваването на служителя или с цел извършване на служебна задача от страна на служителя съгласно предвиденото в трудовия му договор.
 Лицето, ползващо транспортното средство, представя копие от трудовия договор при поискване от страна на митническите органи.“
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 1 май 2015 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 13 февруари 2015 година.
 За Комисията
 Председател
 Jean-Claude JUNCKER
 (1) ОВ L 302, 19.10.1992 г., стр. 1.
 (2) Регламент (ЕИО) No 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) No 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).
 